text: esca	« 1a Setmana Fotogràfica a Mataró
  Exposició d'alumnes de Fotoespai Barcelona Centre d'Imatge »
  El proper dissabte 29 de setembre s'inaugura la fàbrica de creació Fabra i Coats, el més gran i complex dels centres del projecte de Fàbriques de Creació de Barcelona, amb un programa festiu i creatiu, un veritable happening amb propostes artístiques de totes les disciplines que envairà les quatre plantes de la fàbrica durant més de vuit hores.
  Des de les 18 h i fins a les 3 h convergiran a Fabra i Coats creadors de diferents disciplines, que s'apropiaran del recinte per generar un espai d'intercanvi social i cultural. Concerts, propostes escèniques i de spoken word, projeccions i directes audiovisuals, experimentació sonora, performances, sessions de DJ i VJ, instal·lacions, pintures murals i accions participatives es desenvoluparan alhora en els diversos espais, pels quals el públic podrà transitar lliurement, tot construint el seu itinerari i la seva particular experiència. Gairebé 4.500 m² esdevindran espais distesos per a la interacció amb les propostes, per trobar-se i compartir, per ballar, per beure, o fins i tot per menjar, amb una cuina i una rebosteria amb un toc peculiar.
  Bibbe Hansen serà la convidada especial de la inauguració de la Fabra i Coats. Referent de la vida cultural de Nova York, Bibbe Hansen és filla de l'artista Fluxus Al Hansen i de l'actriu Audrey Hansen i mare del cantant Beck i té un recorregut vital molt intens. Participà en diversos films amb directors com Andy Warhol i Jonas Mekas. Formà un grup amb la filla de Jack Kerouac i passà per una etapa de delinqüència juvenil que inspiraria a Warhol el film Prison. Hansen, que es va criar en l'entorn de la Factory de Warhol a Nova York, proposarà a la Fabra i Coats una acció inspirada en statements de diversos autors i, d'aquesta manera, passarà simbòlicament el relleu a aquesta nova factoria creativa.
  A la planta 1 la Zona Picadely aplegarà instal·lacions de petit format i el Videolounge projeccions de vídeo i directes audiovisuals d'artistes de la ciutat. A la planta 2 s'hi podran escoltar concerts experimentals en petit format a l'espai Càpsula sonora i ballar i esbargir-se amb sessions de DJ i VJ a la Dancefloor.
  Als llocs de pas es podran trobar, també, accions deslocalitzades que inclouen propostes de creadors contemporanis en formats com instal·lació, performance, pintura mural o plotters. A més a més, els artistes residents actualment a la Fabra i Coats obriran els seus tallers o bé presentaran accions específiques per a la inauguració de la fàbrica.